26 Μαρτίου 2025

**Ισχυρά αποτελέσματα με προσαρμοσμένο EBITDA στα**

**€1,8 δισ. για το 2024 με διανομή μερίσματος €0,40/μετοχή**

* *Επενδύσεις €3 δισ. με 85% αυτών σε ΑΠΕ, ευέλικτη παραγωγή και Διανομή*
* *Αύξηση ισχύος ΑΠΕ στα 6,2GW σήμερα με 3,7GW υπό κατασκευή ή έτοιμα προς κατασκευή*
* *Παραγωγή από ΑΠΕ στο 29% του συνολικού ενεργειακού μείγματος της ΔΕΗ, με παράλληλη μείωση της λιγνιτικής παραγωγής στο 15% με στόχο την πλήρη έξοδο από τον λιγνίτη το 2026*
* *Αύξηση της συνολικής Ρυθμιζόμενης Περιουσιακής Βάσης στη δραστηριότητα της Διανομής στην Ελλάδα και τη Ρουμανία στα €4,9 δισ. (αύξηση κατά €0,6 δισ.)*
* *Αναγνώριση από διεθνείς οίκους αξιολόγησης της καλύτερης επίδοσης σε θέματα ESG (Περιβάλλον, Κοινωνία, Διακυβέρνηση)*
* *Ισχυρή χρηματοοικονομική θέση παρά τις σημαντικές επενδύσεις με τον δείκτη Καθαρό Χρέος/EBITDA στο 2,8x*
* *Πρόταση για διανομή μερίσματος €0,40/μετοχή, αυξημένο κατά 60% σε σχέση με την εταιρική χρήση του 2023*
* *Επιβεβαίωση των προοπτικών για το 2025 με εκτίμηση για προσαρμοσμένο EBITDA στα €2 δισ.*

**Βασικά Οικονομικά Μεγέθη[[1]](#footnote-2)**

****

**Βασικά γεγονότα του έτους 2024**

Η ΔΕΗ κατέγραψε ισχυρές επιδόσεις για ένα ακόμη έτος με το προσαρμοσμένο EBITDA να αυξάνεται στα €1,8 δισ., καταγράφοντας αύξηση κατά 41% σε σχέση με το 2023. Αύξηση για ακόμη μία χρονιά των επενδύσεων σε Ανανεώσιμες Πηγές Ενέργειας, ευέλικτη παραγωγή, καθώς και σε έργα διανομής και ψηφιοποίησης, εκμεταλλευόμενοι τις ευκαιρίες που παρέχει η ενεργειακή μετάβαση, μειώνοντας έτσι το προφίλ κινδύνου της ΔΕΗ με την απομάκρυνση από το λιγνίτη.

Οι συνολικές επενδύσεις ανήλθαν σε €3 δισ., με σημαντική αύξηση των επενδύσεων στις δραστηριότητες Διανομής και ΑΠΕ σύμφωνα με το σχέδιο της ΔΕΗ για αύξηση της συμμετοχής της καθαρής ενέργειας στο μείγμα παραγωγής ηλεκτρικής ενέργειας και την περαιτέρω ενίσχυση και ψηφιοποίηση των δικτύων διανομής. Επενδύσεις που στο μεγαλύτερο μέρος τους έχουν αναπτυξιακό χαρακτήρα με περίπου 85% των συνολικών επενδύσεων να αφορά τις δραστηριότητες των ΑΠΕ, της ευέλικτης παραγωγής και της Διανομής ηλεκτρικής ενέργειας.

Η εγκατεστημένη ισχύς σε ΑΠΕ διαμορφώθηκε σε 5,5GW στο τέλος του 2024 από 4,6GW το 2023 και ανέρχεται πλέον στα 6,2GW μετά την ολοκλήρωση έργων συνολικής ισχύος 0,7GW. Στα επόμενα τρίμηνα αναμένεται ακόμα μεγαλύτερη αύξηση της εγκατεστημένης ισχύος σε ΑΠΕ, καθώς έργα συνολικής ισχύος 3,7GW βρίσκονται ήδη σε στάδιο κατασκευής ή έτοιμα προς κατασκευή ή και σε διαδικασία διαγωνισμού (υποβολή προσφορών).

Η λιγνιτική παραγωγή το 2024 μειώθηκε κατά περίπου 28% σε σχέση με το 2023 και διαμορφώθηκε σε 3,2TWh, που αντιστοιχεί στο 15% της συνολικής παραγωγής της ΔΕΗ. Αντίθετα, η παραγωγή από ΑΠΕ κατέγραψε μικρή αύξηση το 2024 σε σχέση με το 2023, παρά την μείωση της υδροηλεκτρικής παραγωγής λόγω των μικρότερων εισροών στους ταμιευτήρες, και διαμορφώθηκε σε 6,2TWh, που αντιστοιχεί στο 29% της συνολικής παραγωγής της ΔΕΗ. Ως αποτέλεσμα, η ένταση των εκπομπών CO2 (Scope 1) μειώθηκε κατά περίπου 2% σε σύγκριση με το 2023.

Οι προσπάθειες της ΔΕΗ για ένα καθαρότερο και πιο ευέλικτο χαρτοφυλάκιο μονάδων αντικατοπτρίζονται και στη βαθμολογία της στο CDP, η οποία αυξήθηκε για δεύτερη συνεχόμενη χρονιά κατά ακόμη μία βαθμίδα σε Β, ενώ πολύ σημαντικό γεγονός ήταν η ένταξη της ΔΕΗ στον δείκτη βιώσιμης ανάπτυξης FTSE4Good του Χρηματιστηρίου του Λονδίνου. Παράλληλα, εντός του 2024, ο διεθνής οργανισμός Science Based Targets initiative (SBTi) πιστοποίησε την εγκυρότητα των βραχυπρόθεσμων και μακροπρόθεσμων στόχων του Ομίλου ΔΕΗ για μείωση εκπομπών αερίων θερμοκηπίου και ότι οι στόχοι μείωσης των εκπομπών αερίων του θερμοκηπίου που κατέθεσε ο Όμιλος ΔΕΗ βρίσκονται σε πλήρη ευθυγράμμιση με τον στόχο του 1,5°C, σύμφωνα με τη Συμφωνία του Παρισιού, και την επίτευξη πλήρους κλιματικής ουδετερότητας σε ολόκληρη την αλυσίδα αξίας μέχρι το 2040.

Η ΔΕΗ βελτίωσε επίσης την αξιολόγησή της στο ESG Transparency Score του δείκτη ATHEX ESG του Χρηματιστηρίου Αθηνών, πετυχαίνοντας 91% θετική αξιολόγηση μετά από εκτενή ανάλυση μίας σειράς κριτηρίων για τους πυλώνες Περιβάλλον - Κοινωνία - Εταιρική Διακυβέρνηση και συγκαταλέγεται στις κορυφαίες εταιρείες της ελληνικής αγοράς σε θέματα ESG.

**Οικονομικές επιδόσεις**

**Ισχυρή λειτουργική κερδοφορία για το 2024** με τα προσαρμοσμένα κέρδη προ τόκων, φόρων και αποσβέσεων (EBITDA) να διαμορφώνονται σε €1,8 δισ., αυξημένα κατά 41% σε σχέση με το 2023. Στην βελτίωση αυτή, συνέβαλε η αυξημένη συνεισφορά των δραστηριοτήτων στην Ελλάδα, τόσο της Διανομής όσο και αυτή της παραγωγής και εμπορίας ηλεκτρικής ενέργειας, καθώς και η ενοποίηση των αποτελεσμάτων της Ρουμανίας για ολόκληρο το έτος σε σχέση με το 2023 και επιπλέον η προσθήκη της Κωτσόβολος στην Ελλάδα.

**Τα προσαρμοσμένα καθαρά κέρδη** διαμορφώθηκαν σε €426 εκατ. έναντι €206 εκατ. το 2023[[2]](#footnote-3). Τα προσαρμοσμένα καθαρά κέρδη μετά την αφαίρεση των δικαιωμάτων μειοψηφίας διαμορφώθηκαν σε €365 εκατ. από €140 εκατ. το 20232.

**Ισχυρή χρηματοοικονομική θέση** παρά την αύξηση των επενδύσεων. Ο δείκτης Καθαρό χρέος/EBITDA διαμορφώθηκε σε 2,8x το 2024, αρκετά χαμηλότερα από το όριο του 3,5x που έχει θέσει η ΔΕΗ, με τον καθαρό δανεισμό να διαμορφώνεται σε €5,1 δισ. στις 31.12.2024.

**Πρόταση για διανομή μερίσματος €0,40/μετοχή**, αυξημένο κατά 60% σε σχέση με την εταιρική χρήση του 2023.Η ΔΕΗ συνεχίζει για δεύτερη χρονιά τη διανομή μερίσματος, με πρόταση του Διοικητικού Συμβούλιου στην Τακτική Γενική Συνέλευση των μετόχων για διανομή μερίσματος ύψους €0,40/μετοχή (στο οποίο έχει συνυπολογισθεί η εξαίρεση των ιδίων μετοχών που έχει αποκτήσει η Εταιρεία και δεν δικαιούνται μερίσματος), όπως άλλωστε προβλέπεται και στο Στρατηγικό Σχέδιο για την περίοδο 2025-2027.

**Προοπτικές για το 2025**

Για το 2025, η ΔΕΗ επιβεβαιώνει τους στόχους που ανακοινώθηκαν στο Capital Markets Day τον Νοέμβριο του 2024, για προσαρμοσμένο EBITDA ύψους €2 δισ., προσαρμοσμένα καθαρά κέρδη μετά την αφαίρεση των δικαιωμάτων μειοψηφίας άνω των €0,4 δισ. και διανομή μερίσματος ύψους €0,60/μετοχή (+140% σε σχέση με την εταιρική χρήση του 2023).

**Σχολιάζοντας τα αποτελέσματα, ο Γεώργιος Στάσσης, Πρόεδρος και Διευθύνων Σύμβουλος της ΔΕΗ δήλωσε:**

*«Το 2024 ήταν μια ακόμα χρονιά ισχυρών επιδόσεων για την ΔΕΗ, με το EBITDA να ανέρχεται σε €1,8 δισ., επιτυγχάνοντας ουσιαστικά το διπλασιασμό της λειτουργικής κερδοφορίας μέσα στην τελευταία τριετία σε σχέση με το 2021, όταν πραγματοποιήθηκε η Αύξηση Μετοχικού Κεφαλαίου. Μια αύξηση που αποτυπώνεται και στην καθαρή κερδοφορία, επιτρέποντάς μας να αυξήσουμε τη διανομή μερίσματος στα €0,40 ανά μετοχή για το 2024.*

*Επιπλέον, αυξήσαμε τις επενδύσεις μας στα €3 δισ., με έμφαση σε έργα Ανανεώσιμων Πηγών Ενέργειας και Διανομής, σύμφωνα και με το στόχο μας να καταστούμε μια ηγέτιδα Powertech εταιρεία, καθαρής ενέργειας στην Νοτιοανατολική Ευρώπη. Έχουμε αυξήσει σημαντικά την ισχύ των Ανανεώσιμων Πηγών Ενέργειας σε 6,2 GW, ενώ παράλληλα συνεχίζουμε το πλάνο μας για πλήρη έξοδο από τον λιγνίτη μέχρι το 2026. Παράλληλα, η ΔΕΗ το 2024 μείωσε περαιτέρω τα τιμολόγια ηλεκτρικής ενέργειας προς τους πελάτες της απορροφώντας τις έντονες διακυμάνσεις των τιμών της χονδρικής αγοράς.*

*Αυτές οι επιδόσεις αναδεικνύουν την ανθεκτικότητα του επιχειρηματικού μας μοντέλου, που μας προσφέρει σταθερότητα σε μία αγορά με μεγάλη μεταβλητότητα ενώ παράλληλα δημιουργεί ευκαιρίες για επιπλέον ανάπτυξη. Θα συνεχίσουμε να αξιοποιούμε αυτό το μοντέλο, υλοποιώντας σημαντικές επενδύσεις εντός των αποδόσεων-στόχων που προβλέπονται στο Στρατηγικό μας Πλάνο, με στόχο την περαιτέρω δημιουργία αξίας για τους μετόχους μας, τους πελάτες μας και τις χώρες όπου δραστηριοποιούμαστε.»*

**Περαιτέρω ανάλυση ανά επιχειρηματική δραστηριότητα**

**Δραστηριότητα Εμπορίας**

Η ζήτηση ηλεκτρικής ενέργειας αυξήθηκε τόσο στην Ελλάδα όσο και στη Ρουμανία κατά 5,4%[[3]](#footnote-4) και κατά 4,2%[[4]](#footnote-5) αντίστοιχα, σε σχέση με το 2023, κυρίως λόγω των θερμότερων καιρικών συνθηκών, ειδικά κατά τη θερινή περίοδο.

Το μέσο μερίδιο της ΔΕΗ στην αγορά προμήθειας στην Ελλάδα μειώθηκε στο 51% το 2024 από 57% το προηγούμενο έτος, κυρίως λόγω της μείωσης του μεριδίου στους πελάτες Υψηλής Τάσης σε συνέχεια της λήξης των προϋπαρχόντων σταθερών τιμολογίων. Στο Διασυνδεδεμένο Σύστημα, το αντίστοιχο μέγεθος μειώθηκε σε 52% τον Δεκέμβριο 2024 (από 56% τον Δεκέμβριο 2023), ενώ το μέσο μερίδιο ανά τάση, ήταν 20,5% (από 48%) στην Υψηλή Τάση, 40,7% (από 40,7%) στη Μέση Τάση και 62,4% (από 63,2%) στη Χαμηλή Τάση[[5]](#footnote-6). Στη Ρουμανία, το μέσο μερίδιο της ΔΕΗ στις πωλήσεις ηλεκτρικής ενέργειας διαμορφώθηκε στο 16%[[6]](#footnote-7).

**Δραστηριότητα Παραγωγής**

Στην παραγωγή ηλεκτρικής ενέργειας, το μέσο μερίδιο της ΔΕΗ στην Ελλάδα μειώθηκε σε 34% το 2024 από 40% το 2023. Η μείωση οφείλεται κυρίως στη χαμηλότερη παραγωγή από λιγνιτικές μονάδες λόγω της σταδιακής απολιγνιτοποίησης του ενεργειακού μείγματος της ΔΕΗ μέχρι το 2026. Στη Ρουμανία, το μέσο μερίδιο της ΔΕΗ στην παραγωγή από ΑΠΕ (αιολικά/ηλιακά) αυξήθηκε σε 16% από 14% το 2023.

Η βελτίωση του μείγματος παραγωγής ηλεκτρικής ενέργειας αντανακλάται και στην ελαφρά βελτίωση της έντασης εκπομπών CO2 σε 0,49 τόνους ανά παραγόμενη MWh από 0,50 τόνους ανά παραγόμενη MWh το 2023.

**Δραστηριότητα Διανομής**

Μεγάλο μέρος των επενδύσεών μας για ένα ακόμη έτος χρησιμοποιήθηκε για τον εκσυγχρονισμό και την ψηφιοποίηση των Δικτύων Διανομής σε Ελλάδα και Ρουμανία. Συγκεκριμένα, οι επενδύσεις στην εν λόγω δραστηριότητα ανήλθαν σε €1 δισ. το 2024, και συνέβαλαν στην αύξηση της Ρυθμιζόμενης Περιουσιακής Βάσης σε €4,9 δισ. (+ €0,6 δισ.).

Η μεγάλη αύξηση των επενδύσεων τα τελευταία χρόνια, έχει συμβάλει και στην βελτίωση των δεικτών αξιοπιστίας και στις δύο χώρες που δραστηριοποιείται η ΔΕΗ με τον δείκτη SAIDI να μειώνεται στα 132 λεπτά (από 134 λεπτά) στην Ελλάδα και στα 82 λεπτά (από 90 λεπτά) στην Ρουμανία. Ο δείκτης SAIFI μειώθηκε στην Ελλάδα σε 1,7 φορές (από 1,8 φορές) και στη Ρουμανία σε 2,3 φορές (από 2,5 φορές).

Η ενσωμάτωση των σταθμών ΑΠΕ στα δίκτυα Διανομής σε Ελλάδα και Ρουμανία συνεχίστηκε με καλό ρυθμό στο 2024, για μικρότερες εγκαταστάσεις ανά πελάτη, καλύπτοντας κυρίως την ιδιοκατανάλωση.

**Τηλεπικοινωνίες**

Σημαντική πρόοδος στην υλοποίηση της ανάπτυξης του δικτύου Fiber-to-the-home, έχοντας φτάσει ήδη σε 650.000 σπίτια/επιχειρήσεις τον Δεκέμβριο 2024, σημειώνοντας αύξηση της τάξης του 360% σε σχέση με το 2023. Η επιτυχημένη πορεία υλοποίησης μέχρι σήμερα θέτει τις βάσεις για την επίτευξη του στόχου το δίκτυο FTTH να φτάσει σε 3 εκατ. νοικοκυριά και επιχειρήσεις μέχρι το τέλος του 2030.

**Ηλεκτροκίνηση**

Στον τομέα της ηλεκτροκίνησης, η ΔΕΗ παραμένει ο ηγέτης στην Ελληνική αγορά με το μερίδιο της στα δημόσια σημεία φόρτισης να διαμορφώνεται στο 37% το 2024. Η ΔΕΗ είναι επίσης ενεργή στον τομέα της ηλεκτροκίνησης στη Ρουμανία, με τον συνολικό αριθμό σημείων φόρτισης και στις δύο χώρες να ανέρχεται σε περίπου 3.100 στο τέλος του 2024, αύξηση περίπου 29% σε σχέση με το 2023.

**Πληροφορίες:**

|  |  |
| --- | --- |
| Διεύθυνση Επενδυτικών ΣχέσεωνΧαλκοκονδύλη 30, 104 32 ΑθήναΤ: +30 210 529 2153 +30 210 529 3665 +30 210 529 3207ir@ppcgroup.com | Media Relations Ομίλου ΔΕΗΧαλκοκονδύλη 32, 104 32 ΑθήναΤ: +30 210 523 1807,  +30 210 529 3404, +30 697 270 7713information@ppcgroup.com   |

Το Δελτίο Τύπου είναι διαθέσιμο στον διαδικτυακό τόπο της ΔΕΗ Α.Ε (ppcgroup.com) στην ενότητα “Επενδυτικές Σχέσεις”.

**Σχετικά με τη Δημόσια Επιχείρηση Ηλεκτρισμού Α.Ε.**

Η ΔΕΗ είναι η κορυφαία εταιρεία ενέργειας στην Νοτιοανατολική Ευρώπη, με δραστηριότητες στην παραγωγή, διανομή και πώληση προηγμένων προϊόντων και υπηρεσιών ενέργειας στην Ελλάδα, την Ρουμανία και την Βόρεια Μακεδονία.

Το παραγωγικό δυναμικό της ΔΕΗ ανέρχεται σε 12,3GW, με θερμικούς, υδροηλεκτρικούς σταθμούς και εγκαταστάσεις Ανανεώσιμων Πηγών Ενέργειας με συνολική ετήσια παραγωγή ενέργειας περίπου 21TWh, ενώ η συνολική Ρυθμιζόμενη Περιουσιακή Βάση στα δίκτυα διανομής, ανέρχεται σε περίπου €4,9 δισ.

Ο Όμιλος ΔΕΗ αποτελεί τον μεγαλύτερο προμηθευτή ενέργειας στην Ελλάδα και τη Ρουμανία, εξυπηρετώντας 8,8 εκατ. πελάτες στους οποίους παρέχει περίπου 32TWh ηλεκτρικής ενέργειας και μία ευρεία σειρά ενεργειακών προϊόντων και υπηρεσιών.

Η ΔΕΗ ιδρύθηκε το 1950 και είναι εισηγμένη στο Χρηματιστήριο Αθηνών από το 2001.

**Δήλωση αποποίησης ευθύνης**

Ορισμένες πληροφορίες που περιέχονται στην παρούσα ανακοίνωση, συμπεριλαμβανομένων των μελλοντικών EBITDA, των κερδών, των δαπανών και άλλων οικονομικών μέτρων που αφορούν σε μελλοντικές περιόδους, βασίζονται σε τρέχουσες προσδοκίες και παραδοχές σχετικά με μελλοντικά γεγονότα. Οι χρηματοοικονομικοί δείκτες που αναφέρονται σε μελλοντικές περιόδους βασίζονται σε τρέχουσες εύλογες και καλόπιστες παραδοχές. Δεν παρέχουμε καμία διαβεβαίωση ότι οι εν λόγω χρηματοοικονομικοί δείκτες θα επιτευχθούν.

Αυτές οι δηλώσεις που αφορούν μελλοντικά γεγονότα υπόκεινται, μεταξύ άλλων, i) στους επιχειρηματικούς, οικονομικούς και ανταγωνιστικούς κινδύνους, ii) στις μακροοικονομικές συνθήκες, iii) στη διακύμανση του ευρώ έναντι των συναλλαγματικών ισοτιμιών του δολαρίου ΗΠΑ και του LEU Ρουμανίας, iv) στις τιμές πετρελαίου, φυσικού αερίου και ηλεκτρικής ενέργειας και στην τιμή των δικαιωμάτων εκπομπών CO2, v) στις αλλαγές του τοπίου της αγοράς και του νομικού, κανονιστικού, φορολογικού και δημοσιονομικού τοπίου, vi) στην εξέλιξη του επισφαλούς χρέους, και vii) άλλες αβεβαιότητες και απρόβλεπτες καταστάσεις, οι οποίες σχετίζονται με παράγοντες που η ΔΕΗ δεν είναι σε θέση να ελέγξει ή να εκτιμήσει με ακρίβεια, και οι οποίοι θα μπορούσαν να έχουν ως αποτέλεσμα την ουσιαστική διαφοροποίηση των πραγματικών γεγονότων ή των αποτελεσμάτων από εκείνα που εκφράζονται στην ανακοίνωση. Ως εκ τούτου, δεν θα πρέπει να βασίζεστε υπέρ του δέοντος σε αυτές τις δηλώσεις που αφορούν μελλοντικά γεγονότα, οι οποίες αφορούν μόνον την ημερομηνία της παρούσας ανακοίνωσης.

Η ΔΕΗ δεν αναλαμβάνει καμία υποχρέωση να δημοσιοποιήσει τυχόν αναθεωρήσεις αυτών των δηλώσεων ώστε να αντικατοπτρίζουν γεγονότα ή περιστάσεις μετά την ημερομηνία της παρούσας ανακοίνωσης.

**ΠΑΡΑΡΤΗΜΑ I – ΣΥΝΟΠΤΙΚΕΣ ΕΝΟΠΟΙΗΜΕΝΕΣ ΟΙΚΟΝΟΜΙΚΕΣ ΚΑΤΑΣΤΑΣΕΙΣ**

**Ενοποιημένη Κατάσταση Χρηματοοικονομικής Θέσης (Συνοπτική)[[7]](#footnote-8)**



**Ενοποιημένη Κατάσταση Αποτελεσμάτων (Συνοπτική)[[8]](#footnote-9)**

 

**Ενοποιημένη κατάσταση ταμιακών ροών (Συνοπτική)[[9]](#footnote-10)**



**ΠΑΡΑΡΤΗΜΑ II**

**Ορισμοί και συμφωνία των Εναλλακτικών Δεικτών Μέτρησης Απόδοσης (“ΕΔΜΑ”)**

**ΕΝΑΛΛΑΚΤΙΚΟΙ ΔΕΙΚΤΕΣ ΜΕΤΡΗΣΗΣ ΑΠΟΔΟΣΗΣ (“ΕΔΜΑ”)**

Ο Όμιλος χρησιμοποιεί Εναλλακτικούς Δείκτες Μέτρησης Απόδοσης (“ΕΔΜΑ”) στο πλαίσιο λήψης αποφάσεων σχετικά με τον χρηματοοικονομικό, λειτουργικό και στρατηγικό σχεδιασμό του καθώς και για την αξιολόγηση και την δημοσίευση των επιδόσεών του. Αυτοί οι ΕΔΜΑ εξυπηρετούν στην καλύτερη κατανόηση των χρηματοοικονομικών και λειτουργικών αποτελεσμάτων του Ομίλου, της χρηματοοικονομικής του θέσης καθώς και της κατάστασης ταμειακών ροών. Οι εναλλακτικοί δείκτες (ΕΔΜΑ) θα πρέπει να λαμβάνονται υπόψη πάντα σε συνδυασμό με τα οικονομικά αποτελέσματα που έχουν συνταχθεί σύμφωνα με τα ΔΠΧΑ και σε καμία περίπτωση δεν αντικαθιστούν αυτά.

**Εναλλακτικοί Δείκτες Μέτρησης Απόδοσης (“ΕΔΜΑ”)**

Κατά την περιγραφή των επιδόσεων του Ομίλου χρησιμοποιούνται “Προσαρμοσμένοι” δείκτες όπως: EBITDA Προσαρμοσμένο χωρίς Ειδικές προσαρμογές, Λειτουργικές Δαπάνες προ αποσβέσεων και απομειώσεων, συνολικών καθαρών χρηματοοικονομικών δαπανών και κερδών/(ζημιών) από συγγενείς εταιρείες χωρίς Ειδικές προσαρμογές, Καθαρά Κέρδη / (Ζημίες) χωρίς Ειδικές προσαρμογές και Καθαρά Κέρδη/(Ζημίες) μετά από Δικαιώματα Μειοψηφίας Προσαρμοσμένα. Οι δείκτες αυτοί υπολογίζονται αφαιρώντας από τους οικονομικούς δείκτες, οι οποίοι έχουν υπολογιστεί από κονδύλια των ετήσιων ή ενδιάμεσων οικονομικών καταστάσεων, την επίδραση και τα κόστη που προκύπτουν από γεγονότα τα οποία συνέβησαν κατά την εκάστοτε περίοδο αναφοράς και τα οποία δεν έχουν επηρεάσει τα ποσά των προηγούμενων περιόδων.

**EBITDA (Δείκτης λειτουργικών κερδών πριν από αποσβέσεις και απομειώσεις, καθαρές χρηματοοικονομικές δαπάνες και φόρους)**

Ο δείκτης EBITDA εξυπηρετεί στην καλύτερη ανάλυση των λειτουργικών αποτελεσμάτων του Ομίλου και υπολογίζεται ως εξής: Σύνολο κύκλου εργασιών μείον το σύνολο των λειτουργικών εξόδων πριν από αποσβέσεις και απομειώσεις. Οι υπολογισμοί παρουσιάζονται στον Πίνακα Α.

**Λειτουργικές Δαπάνες προ αποσβέσεων και απομειώσεων, συνολικών καθαρών χρηματοοικονομικών δαπανών και κερδών/(ζημιών) από συγγενείς εταιρείες χωρίς Ειδικές προσαρμογές**

Ο δείκτης αυτός προκύπτει αν από τη γραμμή «Λειτουργικές Δαπάνες προ Αποσβέσεων και Απομειώσεων» του πίνακα του EBITDA όπως παρουσιάζεται ανωτέρω, αφαιρεθούν οι Ειδικές προσαρμογές που αναφέρονται στη σημείωση του EBITDA Προσαρμοσμένου κατωτέρω. Ο δείκτης παρουσιάζεται στον Πίνακα Β.

**EBITDA Προσαρμοσμένο (Δείκτης λειτουργικών κερδών πριν από αποσβέσεις και απομειώσεις, καθαρές χρηματοοικονομικές δαπάνες και φόρους)**

Το EBITDΑ Προσαρμοσμένο εξυπηρετεί στην καλύτερη ανάλυση των λειτουργικών αποτελεσμάτων του Ομίλου, εξαιρουμένης της επίδρασης των Ειδικών προσαρμογών. Για τη χρήση 2023 οι ειδικές προσαρμογές που επηρέασαν το EBITDA Προσαρμοσμένο είναι οι ακόλουθες: α) πρόβλεψη αποζημιώσεων προσωπικού ποσού ύψους €25 εκατ. (αρνητική επίπτωση) β) αποτίμηση συμβάσεων αγοραπωλησίας ηλεκτρικής ενέργειας ύψους €7 εκατ. (αρνητική επίπτωση). Για τη χρήση 2024 οι ειδικές προσαρμογές που επηρέασαν το EBITDA Προσαρμοσμένο είναι οι ακόλουθες: α) πρόβλεψη αποζημιώσεων προσωπικού ποσού ύψους €9 εκατ. (αρνητική επίπτωση) β) αποτίμηση συμβάσεων αγοραπωλησίας ηλεκτρικής ενέργειας ύψους €86 εκατ. (αρνητική επίπτωση). Ο υπολογισμός του EBITDA Προσαρμοσμένου παρουσιάζεται στον Πίνακα Γ.

**Καθαρά Κέρδη/(Ζημίες) Προσαρμοσμένα (Δείκτης καθαρών Κερδών/(Ζημιών))**

Ο δείκτης αυτός εξυπηρετεί στην καλύτερη ανάλυση των αποτελεσμάτων του Ομίλου, εξαιρουμένης της επίδρασης των Ειδικών προσαρμογών και του υπολογισμένου φόρου επί αυτών. Το 2024 για τον Όμιλο έχουν επιπρόσθετα εξαιρεθεί οι Yποαξίες αποτίμησης περιουσιακών στοιχείων και ο φόρος επί αυτών, ενώ το 2023 έχουν εξαιρεθεί α) οι Yποαξίες αποτίμησης περιουσιακών στοιχείων και ο φόρος επί αυτών, β) η επίδραση του κέρδους από την απόσχιση κλάδου Μεταλιγνιτικής και ο φόρος επί αυτού, γ) η επίδραση της Υποαξίας εξαγοράς Ρουμάνικων θυγατρικών. Οι υπολογισμοί παρουσιάζονται στον Πίνακα Δ.

**Καθαρά Κέρδη/(Ζημίες) μετά από Δικαιώματα Μειοψηφίας Προσαρμοσμένα**

Τα Καθαρά Κέρδη/(Ζημίες) μετά από Δικαιώματα Μειοψηφίας Προσαρμοσμένα εξυπηρετούν στην καλύτερη ανάλυση των αποτελεσμάτων του Ομίλου, εξαιρουμένης της επίδρασης των Δικαιωμάτων μειοψηφίας, και των Δικαιωμάτων Μειοψηφίας επί των Ειδικών προσαρμογών. Οι υπολογισμοί παρουσιάζονται στον Πίνακα Ε.

**Καθαρός Δανεισμός**

Ο καθαρός δανεισμός είναι ένας ΕΔΜΑ που χρησιμοποιεί η διοίκηση για να αξιολογήσει την κεφαλαιακή διάρθρωση του Ομίλου και την δυνατότητα μόχλευσης. Ο καθαρός δανεισμός υπολογίζεται προσθέτοντας στα μακροπρόθεσμα δάνεια το βραχυπρόθεσμο μέρος μακροπρόθεσμων δανείων και τα βραχυπρόθεσμα δάνεια, αφαιρώντας από το σύνολο τα χρηματικά διαθέσιμα, τις δεσμευμένες καταθέσεις που αφορούν σε δανειακές συμβάσεις και τα χρηματοοικονομικά περιουσιακά στοιχεία επιμετρούμενα στην εύλογη αξία μέσω των συνολικών εισοδημάτων και προσθέτοντας το αναπόσβεστο μέρος των εξόδων σύναψης δανείων και προσαρμογών ΔΠΧΑ 9. Οι υπολογισμοί παρουσιάζονται στον πίνακα ΣΤ.



**Π[[10]](#footnote-11) Π[[11]](#footnote-12)**



**Π[[12]](#footnote-13) Π[[13]](#footnote-14)**







**Π[[14]](#footnote-15) Π[[15]](#footnote-16)**



1. Ανάλυση των μεγεθών παρέχεται στους Εναλλακτικούς Δείκτες Μέτρησης και Απόδοσης στο Παράρτημα ΙΙ. [↑](#footnote-ref-2)
2. Ανάλυση των μεγεθών παρέχεται στους Εναλλακτικούς Δείκτες Μέτρησης και Απόδοσης στο Παράρτημα ΙΙ. [↑](#footnote-ref-3)
3. Με βάση τις εκτιμήσεις της ΔΕΗ [↑](#footnote-ref-4)
4. Με βάση τα στοιχεία της Transelectrica [↑](#footnote-ref-5)
5. Mε βάση τα στοιχεία του Ομίλου Χρηματιστηρίου Ενέργειας (EnEx) [↑](#footnote-ref-6)
6. Με βάση τα στοιχεία των ANRE και Transelectrica [↑](#footnote-ref-7)
7. Αναθεωρημένα μεγέθη σε σχέση με τα δημοσιευμένα της 31.12.2023. Περισσότερες πληροφορίες στη Σημείωση 6 της Ετήσιας Οικονομικής Έκθεσης 2024. [↑](#footnote-ref-8)
8. Αναθεωρημένα μεγέθη σε σχέση με τα δημοσιευμένα της 31.12.2023. Περισσότερες πληροφορίες στη Σημείωση 6 της Ετήσιας Οικονομικής Έκθεσης 2024. [↑](#footnote-ref-9)
9. Αναθεωρημένα μεγέθη σε σχέση με τα δημοσιευμένα της 31.12.2023. Περισσότερες πληροφορίες στη Σημείωση 6 της Ετήσιας Οικονομικής Έκθεσης 2024. [↑](#footnote-ref-10)
10. Σημείωση 37.2 Ετήσιας Οικονομικής Έκθεσης 2024 [↑](#footnote-ref-11)
11. Σημείωση 17 και 50.4 Ετήσιας Οικονομικής Έκθεσης 2024 [↑](#footnote-ref-12)
12. Σημείωση 37.2 Ετήσιας Οικονομικής Έκθεσης 2024 [↑](#footnote-ref-13)
13. Σημείωση 17 και 50.4 Ετήσιας Οικονομικής Έκθεσης 2024 [↑](#footnote-ref-14)
14. Σημείωση 37.2 Ετήσιας Οικονομικής Έκθεσης 2024 [↑](#footnote-ref-15)
15. Σημείωση 17 και 50.4 Ετήσιας Οικονομικής Έκθεσης 2024 [↑](#footnote-ref-16)